
Vedrørende søknader om hiuttak av jerv i Sør-Norge våren 2003

Det vises til søknader om hiuttak og felling av jerv i Sør-Norge våren 2003. Direktoratet har til sammen mottatt 4 konkrete søknader om hiuttak i Sør-Norge i løpet av våren (i Tynset/Folldal/Alvdal, Lærdal, Ringebu og Selbu kommuner), en generell anmodning fra Norges Bondelag, Norsk Bonde- og Småbrukarlag og Norsk sau- og geitalslag om uttak av jervehi i Sør-Norge våren 2003, og en søknad fra Rendalen kommune om fellingstillatelse på jerv i Spekedalsområdet. 

Den 07.05.03 ble det gitt tillatelse til hiuttak i området Rødalen i Tynset kommune med tilgrensende områder i Folldal og Alvdal  kommuner i Hedmark fylke. En hannvalp ble felt i nærheten av dette hiet 08.05.03. Direktoratet har valgt å behandle de resterende sakene under ett fordi de i sak ikke avviker fra de regler og retningslinjer som skal legges til grunn for vedtak om felling. Direktoratet ser det også som nødvendig å vurdere disse sakene samlet, sett opp mot den gjeldende forvaltningspraksis for jerv i Sør-Norge. Etter avviklingen av kjerneområdet for jerv i Sør-Norge er det igjen nødvendig med en enhetlig forvaltning av jerven i Sør-Norge som en sammenhengende reproduserende bestand. Søknadene har derfor måttet vurderes opp mot et skjerpet krav til differensiert og målrettet uttak av jerv, særlig ynglehi. Det har følgelig vært nødvendig å avvente realitetsbehandling av søknadene inntil det er brakt til veie et tilfredsstillende beslutningsgrunnlag, hvor best mulig bestandsoversikt har vært avgjørende.

Målsettinger og forvaltningspraksis for jerv i Sør-Norge

Kjerneområdet for jerv i Sør-Norge ble opphevet av Regjeringen fra og med 1. april 2002. Ved opphevelse av kjerneområdet har Miljøverndepartementet lagt til grunn et bestandsmål på minst 10-15 årlige ynglinger. Dette vil innebære en videreføring av ambisjonsnivået for å sikre artens overlevelse i Sør-Norge.  Likeledes skal det tas høyde for at muligheten til utveksling av jerv mellom bestanden i Sør-Norge og den felles svensk-norske bestanden sikres.  

I St. prp. nr. 1 (2001-2002) er en avvikling av kjerneområdet for jerv i Sør-Norge nærmere beskrevet: ”Framover i tid skal jerv i Sør-Noreg forvaltast meir på linje med den forvaltninga som er i dag av jerv i Nord-Noreg. Regjeringa har derfor bestemt å avvikle kjerneområdet for jerv i Sør-Noreg med verknad frå 1. april 2002. Dette inneber at jerv i Sør-Noreg i større grad vil bli forvalta aktivt ut frå konfliktnivå i forhold til sau i utmark. For å skape tilstrekkeleg tryggleik for framtida i sauehaldet skal det inntil vidare ikkje aksepterast etablering av ynglande jerv i faste bestandar i områda med kvotefri gaupejakt i Sør-Noreg, bortsett frå i det området i Møre og Romsdal som i dag inngår i kjerneområdet for jerv. Vidare skal jerv i Sør-Noreg forvaltast ut frå eit bestandsmål på minst 10-15 årlege ynglingar i heile Sør-Noreg. Dette vil vere tilstrekkeleg for at arten skal overleve, dersom det gjennom forvaltninga kan sikrast ei viss utveksling mellom den sør-norske bestanden og dei meir talrike populasjonane av jerv på Nordkalotten”. 

I brev av 22.05.02 fra Miljøverndepartementet til direktoratet ble endringsforslagene som beskrevet i St. prp. nr. 1 (2001-2002) fulgt opp.

Direktoratets vurdering

Uttak av et jervehi kan ikke sees på som en isolert sak. Direktoratet må vurdere den samlede årlige reproduksjon i Sør-Norge, og på bakgrunn av dette vurdere om hiuttak er aktuelt, og i tilfelle hvilke. Denne vurderingen kan vanskelig gjøres på forsvarlig måte uten at man har nødvendige data tilgjengelig. Den første søknaden om hiuttak var datert 10.04.03 og på dette tidspunkt forelå det ikke et dokumentert bestandsmessig grunnlag for å tillate hiuttak i Sør-Norge. Erfaringsmessig blir de fleste ynglinger av jerv påvist i siste halvdel av april og første halvdel av mai, og på denne bakgrunn valgte direktoratet å la søknadene ligge i bero inntil en var kommet lengre inn i registreringssesongen. Den 07.05.03 ble det gitt tillatelse til hiuttak i området Rødalen i Tynset kommune med tilgrensende områder i Folldal og Alvdal  kommuner i Hedmark fylke etter at en yngling var dokumentert i dette området. En hannvalp ble felt i nærheten av dette hiet 08.05.03. Direktoratet v/artsavdelingen mottok den 02.06.03 en oppdatert statusrapport fra direktoratet v/Statens naturoppsyn over yngleregistreringer av jerv i Sør-Norge, og velger med grunnlag i denne rapporten å vurdere eventuelle ytterligere uttak av jerv i Sør-Norge våren 2003. 

Det rettslige grunnlaget for avgjørelsen er Lov av 29. mai 1981 nr 38 om viltet (viltloven) 

§ 12 jfr. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften) § 3 jfr. § 2, hvor det fremgår: 

Viltloven § 12:

Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder.

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Forvaltningsforskriften § 1: (Formål)

Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder for bufe og tamrein skal bli minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.

Forvaltningsforsksriften § 2: (Generelle vilkår for felling)

Tillatelse til felling av bjørn, jerv, ulv og gaupe etter bestemmelsene i §§ 3-5 kan bare   gis dersom fellingen ikke vil være skadelig for bestandens overlevelse.

Tillatelse til felling av bjørn, jerv, ulv og gaupe etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning, jfr. § 1.

Forvaltningsforskriften § 3: (Felling for å forhindre skade på bufe og tamrein)
For å forhindre at bjørn, jerv, ulv eller gaupe gjør skade på bufe eller tamrein, kan direktoratet treffe vedtak om felling av eget tiltak eller etter søknad. Fylkesmannen kan på samme vilkår treffe vedtak om felling av gaupe.

Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning, jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand 

b. områdets betydning som beitemark 

c. skadenes omfang og utvikling 

d. potensialet for framtidige skader.

I tillegg, og særlig innenfor nærmere fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forebyggende tiltak for å begrense skadene. 

Det vises også til St.meld. nr. 35 (1996/97) og Innst. S. nr. 301 (1996/97). 

Jervebestanden i Sør-Norge har fram til 1. april 2002 vært forvaltet ut fra at en skulle ha en levedyktig bestand innenfor kjerneområdet med 8-10 årlige ynglinger. Opphevelsen av kjerneområdet for jerv i Sør-Norge innebærer vesentlige endringer i virkemiddelbruk og differensieringsprinsipper i jerveforvaltningen, og medfører betydelig høyere krav til presisjon i forvaltningen av jerv i Sør-Norge. Bestandsmålet er satt til 10-15 årlige ynglinger i hele Sør-Norge, og det skal sikres en viss utveksling av individer mellom bestanden i Sør-Norge og den nordlige bestanden av jerv. Direktoratet legger til grunn at jerven i Sør-Norge må kunne forvaltes som en sammenhengende, reproduserende bestand. Selv om kjerneområdet er opphevet, vil det fremdeles være både aktuelt og nødvendig å gjennomføre en differensiert forvaltning innenfor regionene/fylkene, der en tar utgangspunkt i jervebestandens størrelse og utvikling, jervens naturlige leveområder og områder med potensiale for store konflikter. Et arealmessig utgangspunkt for en slik differensiert forvaltning i forhold til de sauetette områdene på Vestlandet er dagens område for kvotefri jakt på gaupe. Dette må imidlertid sammenholdes og avveies mot de områdene som er gode og naturlige leveområder for jerv (for eksempel villreinområder) og områder hvor jerven fram til nå har hatt et særskilt vern (kjerneområdet). 

Pr. 02.06.03 er det følgende status for yngling av jerv i Sør-Norge: 

Det er til sammen registrert 15 ynglinger, 11 dokumenterte ynglinger (4 i Sør-Trøndelag, 4 i Hedmark, 2 i Oppland og 1 i Sogn og Fjordane) og 4 antatte ynglinger (1 i Hedmark, 2 i Oppland og 1 i Møre og Romsdal). Det presiseres at dette er et foreløpig resultat og at antall ynglinger kan endres som følge av barmarkskontroller og den endelige faglige vurderingen som foretas av det nasjonale overvåkningsprogrammet for store rovdyr. Dette betyr at vi nå er innenfor de bestandsmål som er fastsatt for jerven i Sør-Norge. De to siste årene er det registrert henholdsvis 12 og 8 ynglinger i Sør-Norge. 

Kort om søknadene

· Tynset/Folldal/Alvdal 

Søknad datert den 22.04.03 der Folldal kommune, i samråd med Tynset og Alvdal kommuner søker om tillatelse til uttak og avliving av årsunge(r), samt mordyr av jerv fra et konkret ynglehi innenfor de tre kommuner. Den 07.05.03 ble det gitt tillatelse til hiuttak og en hannvalp ble felt i nærheten av hiet 08.05.03. 

· Lærdal

Søknad fra Lærdal sankelag datert 21.05.03. Søker om hiuttak fra en konkret lokalitet. Yngling ble dokumentert av Statens naturoppsyn (SNO) første gang 16.05.03 (spor etter tispe med valper). Den 20., 28. og 31.05.03 var SNO i området for å vurdere muligheten for å iverksette uttak i dette området. De fant da ikke spor etter tispa og valpene i området. Ytterligere utredninger for å finne dyrene vurderes som svært vanskelig ut fra føreforholdene i området. 

· Ringebu

Søknad fra Ringebu kommune datert 10.04.03 om uttak av tispe med unger i kommunen. Det er ikke registrert yngling i kommunen i vår, men en yngling er dokumentert nær kommune-/ fylkesgrensa i Stor-Elvdal kommune. 

· Selbu

Søknad fra Essand Reinbeitedistrikt datert 28.04.03 om uttak av jervehi i Selbu kommune. Yngling er dokumentert på denne lokaliteten.

· Generell anmodning fra Norges Bondelag, Norsk Bonde- og Småbrukarlag og Norsk sau- og geitalslag om uttak av jervehi i Sør-Norge våren 2003.

Vurderes ikke som en konkret søknad, men synspunktene som fremkommer tas med i vurderingsgrunnlaget for direktoratets vedtak. 

· Rendalen

Søknad fra Rendalen kommune datert 28.01.03, oversendt av Fylkesmannen i Hedmark 11.02.03. Søknaden gjelder skadefelling av jerv i Spekedalsområdet. I dette området er det ikke registrert yngling inneværende år, og hiuttak er følgelig ikke aktuelt. En eventuell søknad fra kommunen om felling av jerv i beitesesongen rettes til fylkesmannen. 
I henhold til forvaltningsforskriften § 3 skal en avgjørelse om felling bygge på en helhetsvurdering av skadenes betydning i forhold til behovet for vern av rovvilt, sett i henhold til prinsippet om differensiert forvaltning. Av forskriftens formålsbestemmelse følger at forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter. 

Direktoratet har i sin vurdering lagt vekt på at det i de sauetette områdene på Vestlandet med kvotefri jakt på gaupe, ikke skal legges til rette for etablering av ynglende jerv, jfr. St. prp. nr 1 (2001-2002). Dette innebærer at uttak av jervehi i disse områdene er et aktuelt virkemiddel når bestandsmålet for Sør-Norge er oppnådd. 

Når det gjelder lokaliteter lengre nord og øst i Sør-Norge har disse større betydning i forhold til å sikre muligheten til utveksling av jerv mellom bestanden i Sør-Norge og den felles svensk-norske bestanden. I tilknytning til det fastsatte bestandsmålet på 10-15 årlige ynglinger i Sør-Norge, skal det i den geografiske fordelingen av disse tas hensyn til utveksling mellom bestanden i Sør-Norge og den nordlige bestanden av jerv. 

Felling av tisper og årsunger i hi er et virkemiddel i jerveforvaltningen i særlige tilfeller. Direktoratet må imidlertid påse at slik felling ikke er til hinder for å nå forvaltningsmålene. 

Med grunnlag i en helhetsvurdering av skadenes betydning i forhold til behovet for vern av rovviltet, jf. forvaltningsforskriftens § 3, fatter direktoratet vedtak om uttak og avliving av årsunge(r) og mordyr av jerv fra en lokalitet i Lærdal kommune. Vedtaket er fattet med hjemmel i viltloven § 12, jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften) § 3 jf. § 2. Samtidig avslår direktoratet søknadene om hiuttak fra Ringebu kommune og Essand Reinbeitedistrikt, og søknaden fra Rendalen kommune om felling av jerv.

Vedtaket er fattet med grunnlag i bestandssituasjonen for jerv i Sør-Norge, ynglehienes lokalisering, historiske og potensielle fremtidige jerveskader på sau og tamrein, områdenes betydning som beitemark og en vurdering av muligheter for forebyggende tiltak. 

Direktoratet v/Statens naturoppsyn var ved lokaliteten i Lærdal senest 31.05.03 for å vurdere muligheten for uttak. Familiegruppa ble ikke gjenfunnet, og det vurderes nå som svært vanskelig å finne igjen dyrene ut fra føreforholdene i området. Direktoratet ønsker i denne sammenhengen å bemerke at yngling på denne lokaliteten først ble dokumentert 16.05.03, og at familiegruppa hadde forlatt primærhiet allerede da. Forsøk på uttak vil bli iverksatt av direktoratet v/Statens naturoppsyn dersom dyrene igjen lokaliseres i området. 

Følgende vilkår er knyttet til en eventuell iverksettelse av fellingstillatelsen:

1. Fellingstillatelsen gjelder avliving av årsunge(r) og mordyr av jerv ved den aktuelle lokaliteten i Lærdal kommune i Sogn og Fjordane fylke.

2. Direktoratet for naturforvaltning v/Statens naturoppsyn er ansvarlig for gjennomføring av fellingsforsøket. Fellingsforsøket gjennomføres i tråd med fastsatt instruks for det statlige fellingslaget.

3. Tillatelsen gjelder i tidsrommet 02.06.03-15.06.03.
4. Direktoratet for naturforvaltning v/artsavdelingen kan til enhver tid trekke tilbake fellingstillatelsen.

Direktoratet vil ta høyde for resultatet av årets bestandsregistreringer av jerv i brev om betingede fellingstillatelser 2003/2004. Fylkesmennene i Sør-Norge vil her bli gitt betingede fellingstillatelser på jerv som kan iverksettes under gitte vilkår. 

Vedtaket kan påklages til Miljøverndepartementet innen 3 uker, jfr. forvaltningsloven §§ 28 og 29. En eventuell klage skal fremsettes for direktoratet, jfr. forvaltningsloven § 32.

Med hilsen

Per Erik Sigstadstø
Knut Morten Vangen

Fung. direktør artsavdelingen
Førstekonsulent

